**ŠTATÚT**

**Mládeže Slovenskej národnej strany**

**P R E A M B U L A**

Mládež Slovenskej národnej strany

je integrálna súčasť Slovenskej národnej strany,

ktorá na základe spolupatričnosti

a celonárodných záujmov

združuje Slovákov doma i vo svete.

Programovo vychádza zo všeslovanskej vzájomnosti

a jej dlhej tradície.

Hrdo sa hlási k odkazu našich predkov,

k odkazu Slovenskej národnej strany

a prispieva k jej rozvoju.

**PRVÁ ČASŤ**

**Základné ustanovenia**

**Článok 1**

**Pôsobnosť Mládeže SNS**

Mládež Slovenskej národnej strany (ďalej len Mládež SNS) združuje mladých členov a sympatizantov Slovenskej národnej strany (ďalej SNS), ktorí sa týmto zapájajú do činnosti SNS. Klub existuje len ako integrálna súčasť SNS, vo svojej činnosti sa riadi štatútom Mládeže SNS.

**Článok 2**

**Sídlo Mládeže SNS**

Sídlo MSNS je Šafárikovo námestie č. 3, 814 99 Bratislava.

**Článok 3**

**Symbolika Mládeže SNS**

Symboliku MSNS tvorí:

1. Zástava Mládeže SNS: Zástavou Mládeže SNS je trikolóra so slovenským znakom v ľavej časti bieleho pruhu a s veľkými písmenami MLÁDEŽ SNS v strede modrého pruhu.
2. Znak Mládeže SNS: Okrúhly znak bielej farby, v ktorého kolopise je zlatými, modrými alebo čiernymi písmenami nápis Mládež Slovenskej národnej strany, v strede znaku je slovenský biely dvojkríž na modrom trojvrší v červenom poli. Na okrúhlom znaku stojí orlica s roztiahnutými krídlami s hlavou pootočenou doprava, ktorej krídla pretínajú ratolesť zľava bielej farby, nad hlavou modrej farby a sprava červenej farby, a dotýkajú sa v prerušovanej časti koncami okrúhleho znaku.
3. Pečať Mládeže SNS: Mládež SNS používa okrúhlu pečiatku, v strede ktorej je znak SNS. V dolnej časti pečiatky je označenie: MLÁDEŽ SNS. Po obvode kruhu pečiatky je z vnútornej strany nápis Slovenská národná strana.

**DRUHÁ ČASŤ**

**Členstvo v Mládeži SNS**

**Článok 4**

**Vznik členstva**

1. Členom Mládeže SNS môže byť každý občan Slovenskej republiky vo veku od 15 do 30 rokov, ktorý nie je členom žiadnej inej politickej strany alebo politického hnutia okrem SNS a súhlasí s politikou SNS.
2. Členom Mládeže SNS sa priaznivec stáva schválením členstva v predsedníctve Mládeže SNS, na základe prihlášky doručenej ústrediu Mládeže SNS.
3. Kandidátom na členstvo v Mládeži SNS sa člen SNS vo veku od 18 do 30 rokov stáva automaticky.
4. Po schválení člena ústredie Mládeže SNS člena zaregistruje a vystaví mu členský preukaz, ktorý po podpísaní predsedom Mládeže SNS doručí členovi.

**Článok 5**

**Zánik členstva v Mládeži SNS**

1. Členstvo v Mládeži SNS zaniká:
2. vstupom člena do inej mládežníckej organizácie pridruženej k politickej strane alebo k politickému hnutiu
3. vstupom člena do inej politickej strany alebo politického hnutia než je SNS
4. zbavením spôsobilosti člena na právne úkony
5. vystúpením člena z SNS
6. vystúpením člena z Mládeže SNS
7. dosiahnutím veku 30 rokov
8. úmrtím člena
9. vylúčením člena predsedníctvom Mládeže SNS
10. právoplatným odsúdením člena za úmyselný trestný čin
11. V prípade vystúpenia člena z Mládeže SNS nadobúda zánik členstva účinnosť dňom, v ktorom bolo na ústredie Mládeže SNS doručené písomne oznámenie o vystúpení. Predsedníctvo Mládeže SNS túto skutočnosť vezme na vedomie najneskôr do 14 dní. Člen je povinný s oznámením o vystúpení z Mládeže SNS doručiť aj členský preukaz.
12. Zánikom členstva zanikajú členovi všetky práva na výkon funkcií vyplývajúcich z členstva.

**Článok 6**

**Práva a povinnosti člena**

1. Člen Mládeže SNS má právo:
2. zúčastňovať sa na tvorbe a na uskutočňovaní programu SNS a Mládeže SNS
3. zúčastňovať sa na členských schôdzach OO Mládeže SNS a byť informovaný o činnosti Mládeže SNS
4. navrhovať kandidátov do volených orgánov Mládeže SNS
5. voliť a byť volený do orgánov Mládeže SNS
6. podávať podnety, návrhy, petície, sťažnosti a pripomienky k činnosti Mládeže SNS a jej orgánov a žiadať odpoveď
7. požadovať zrušenie členstva v Mládeži SNS
8. Člen Mládeže SNS je povinný:
9. dodržiavať štatút Mládeže SNS, program Mládeže SNS, uznesenia nadriadených orgánov Mládeže SNS,
10. plniť úlohy, ktorými ho poverili príslušné orgány Mládeže SNS,
11. pomáhať rozvoju Mládeže SNS svojou činnosťou,
12. zachovávať lojalitu a disciplínu,
13. zúčastňovať sa na členských schôdzach OO Mládeže SNS,
14. vzdelávať sa a rozvíjať sa v prospech SNS a Mládeže SNS.

**TRETIA ČASŤ**

**Organizačná štruktúra Mládeže SNS**

**Článok 7**

**Orgány Mládeže SNS**

1. Orgánmi Mládeže SNS sú: okresná organizácia Mládeže SNS, okresný predseda Mládeže SNS, krajská rada Mládeže SNS, krajský predseda Mládeže SNS, predsedníctvo Mládeže SNS, predseda Mládeže SNS, podpredsedovia Mládeže SNS, ústredný tajomník Mládeže SNS.
2. Do volených orgánov Mládeže SNS môžu byť volení iba členovia Mládeže SNS s aktívnym volebným právom v zmysle Ústavy Slovenskej republiky.

**Článok 8**

**Okresná organizácia Mládeže SNS**

1. Základným organizačným článkom je okresná organizácia Mládeže SNS (ďalej len OO Mládeže SNS). OO Mládeže SNS je účelové spojenie členov Mládeže SNS na základe spoločného cieľa s územnou príslušnosťou k určitému okresu. OO Mládeže SNS vzniká ustanovujúcou členskou schôdzou zloženou z minimálne 3 členov a je povinná túto skutočnosť oznámiť ústrediu Mládeže SNS, ktoré zabezpečí jej registráciu do 14 dní. OO Mládeže SNS zaniká rozhodnutím členskej schôdze OO Mládeže SNS, poklesom počtu členov OO Mládeže SNS alebo rozhodnutím predsedníctva Mládeže SNS.
2. Najvyšším členským orgánom OO Mládeže SNS je členská schôdza. Členskú schôdzu OO Mládeže SNS zvoláva minimálne raz za rok predseda OO Mládeže SNS, v mimoriadnych prípadoch predseda Mládeže SNS najmenej raz za rok.
3. Na čele OO Mládeže SNS pôsobí okresný predseda, ktorého volí predsedníctvo Mládeže SNS. Na návrh predsedu OO Mládeže SNS volí členská schôdza OO Mládeže SNS podpredsedu a tajomníka Mládeže SNS v rámci OO Mládeže SNS.
4. Okresný predseda Mládeže SNS je v rámci príslušného okresu oprávnený zúčastňovať sa na zasadnutí OR SNS bez hlasovacieho práva.

**Článok 9**

**Krajský predseda Mládeže SNS a Krajská rada Mládeže SNS**

1. Činnosť okresných organizácií Mládeže SNS v kraji riadi, koordinuje a za činnosť v rámci kraja zodpovedá krajský predseda Mládeže SNS, ktorého volí a odvoláva predsedníctvo Mládeže SNS. Do funkcie krajského predsedu nemôže kandidovať osoba mladšia ako 18 rokov.
2. Najvyšším orgánom Mládeže SNS v rámci kraja je Krajská rada Mládeže SNS (ďalej KR Mládeže SNS). KR Mládeže SNS je výbor zložený z predsedov OO Mládeže SNS s príslušnosťou k určitému kraju. Zvoláva ju krajský predseda Mládeže SNS minimálne raz za rok.
3. Na návrh krajského predsedu Mládeže SNS, Krajská rada Mládeže SNS volí a odvoláva podpredsedu a tajomníka Mládeže SNS v rámci kraja.
4. Krajský predseda Mládeže SNS je v rámci príslušného kraja oprávnený zúčastňovať sa na zasadnutí KR SNS bez hlasovacieho práva.

**Článok 10**

**Predsedníctvo Mládeže SNS**

1. Predsedníctvo Mládeže SNS je najvyšším výkonným orgánom Mládeže SNS. Predsedníctvo Mládeže SNS za svoju činnosť zodpovedá predsedníctvu SNS.
2. Počet členov predsedníctva Mládeže SNS určuje predsedníctvo SNS.
3. Členmi predsedníctva Mládeže SNS sú: predseda SNS, prvý podpredseda SNS, predseda Mládeže SNS, podpredsedovia Mládeže SNS, krajskí predsedovia Mládeže SNS, ústredný tajomník Mládeže SNS a ďalší členovia zvolení predsedníctvom SNS.

**Článok 11**

**Predseda Mládeže SNS**

1. Na čele Mládeže SNS stojí predseda Mládeže SNS, ktorého volí a odvoláva predsedníctvo SNS.
2. Predseda Mládeže SNS:
3. je zodpovedný za uskutočňovanie programových cieľov Mládeže SNS
4. vystupuje v mene Mládeže SNS a zastupuje Mládež SNS navonok
5. je za výkon svojej funkcie zodpovedný predsedníctvu SNS
6. koordinuje činnosť podpredsedov Mládeže SNS, KR Mládeže SNS, krajských predsedov Mládeže SNS, OO Mládeže SNS a okresných predsedov Mládeže SNS
7. má právo delegovať časť svojich právomocí na podpredsedu Mládeže SNS
8. je oprávnený zúčastňovať sa zasadnutí predsedníctva SNS, krajských rád SNS, okresných rád SNS a zasadnutí miestnych organizácií SNS bez hlasovacieho práva,
9. navrhuje ústredného tajomníka Mládeže SNS, ktorého predsedníctvo schváli
10. predkladá minimálne raz ročne Plán aktivít Mládeže SNS a Správu o činnosti Mládeže SNS predsedníctvu SNS
11. Počas neprítomnosti ho v plnom rozsahu právomocí zastupuje poverený podpredseda Mládeže SNS.

**Článok 12**

**Podpredsedovia Mládeže SNS**

Podpredsedovia Mládeže SNS zodpovedajú za plnenie programu Mládeže SNS v jeho podstatných a ucelených častiach. Podpredsedovia Mládeže SNS sa za svoju činnosť zodpovedajú a sú podriadení predsedovi Mládeže SNS. Podpredsedov volí a odvoláva predsedníctvo SNS na návrh predsedu Mládeže SNS.

**Článok 13**

**Ústredný tajomník Mládeže SNS**

Ústredný tajomník Mládeže SNS zodpovedá za hospodárenie Mládeže SNS a chod sekretariátu Mládeže SNS. Za svoju činnosť sa zodpovedá predsedovi Mládeže SNS. Plní operatívne úlohy, ktorými ho poveril predseda Mládeže SNS.

**Článok 14**

**Uznášaniaschopnosť a rozhodovanie orgánov Mládeže SNS**

Všetky kolektívne orgány Mládeže SNS sú uznášaniaschopné vtedy, ak je prítomná nadpolovičná väčšina ich členov. Na prijatie uznesenia je potrebná nadpolovičná väčšina prítomných členov.

**Článok 15**

**Rozhodovanie predsedníctva Mládeže SNS spôsobom per-rollam**

1. V neodkladných a odôvodnených prípadoch môže predseda Mládeže SNS požiadať členov predsedníctva Mládeže SNS o prijatie uznesenia mimo zasadnutia predsedníctva mládeže SNS spôsobom per-rollam.
2. Ústredný tajomník Mládeže SNS zabezpečí na základe pokynu predsedu Mládeže SNS zaslanie materiálu spolu s návrhom uznesenia všetkým členom predsedníctva Mládeže SNS v elektronickej podobe.
3. Členovia predsedníctva Mládeže SNS sa k materiálu zaslanému per-rollam vyjadria v elektronickej podobe, v lehote najneskôr do 3 pracovných dní odo dňa odoslania materiálu a návrhu uznesenia. V odôvodnených prípadoch, po odsúhlasení predsedom Mládeže SNS, môže byť stanovená lehota skrátená alebo predĺžená. Ak člen predsedníctva Mládeže SNS s návrhom uznesenia nesúhlasí, uvedie stručné zdôvodnenie svojho stanoviska. Nepredloženie vyjadrenia niektorým členom predsedníctva Mládeže SNS sa považuje za súhlas s predloženým materiálom a za hlasovanie „ZA“ prijatie navrhovaného uznesenia.
4. Výsledkom rozhodovania per-rollam je prijatie, resp. neprijatie uznesenia predsedníctvom Mládeže SNS. Na prijatie uznesenia je potrebný súhlas nadpolovičnej väčšiny všetkých členov predsedníctva Mládeže SNS.
5. V prípade neschválenia materiálu je tento predmetom rokovania najbližšieho zasadnutia predsedníctva Mládeže SNS.

**ŠTVRTÁ ČASŤ**

**Záverečné ustanovenia**

**Článok 16**

Štatút Mládeže SNS schvaľuje predsedníctvo SNS.

Schválené predsedníctvom SNS dňa 4. marca 2014